‘Ke la mathomo ke hwetša lethabo bophelong.’
HILTON o be a rata papadi ya matswele. Ge a na le nywaga e šupa, o be a elwa mosakong wa matswele le ge a se go wona! Ge a le sekolong se se phagamego, o be a sepelasepela le bagwera ba gagwe a tsoma yo a ka lwago le yena. O re: “Ke be ke utswa, ke petšha, ke lebelela diswantšho tša batho bao ba sa aparago, ke goboša basadi gaešita le go roga batswadi ba ka. Batswadi ba ka ba be ba nagana gore nka se tsoge ke fetotše boitshwaro bja ka. Ka morago ga gore ke fetše sekolong se se phagamego, ke ile ka tloga ka gae.”
Ge Hilton a boa gae ka morago ga nywaga e 12, batswadi ba gagwe ba be ba sa kgolwe gore ba bona morwa wa bona! O be a le boleta, a laolega e bile a na le tlhompho. Ke’ng seo se dirilego gore a fetoge ka tsela ye e makatšago? Ge a be a tlogile gae, o ile a thoma go naganišiša kudu ka bophelo bja gagwe. O ile a ba a bala Beibele go bona ge e ba e ka mo thuša go fetola ditsela tša gagwe. Hilton o re: “Ke dirišitše seo ke bego ke se bala ka Beibeleng, e lego seo se akaretšago go tlogela semelo sa kgale le go latela taelo e lego go Baefeso 6:2, 3 ya go godiša batswadi ba ka. Ka lekga la pele bophelong, ke ile ka hwetša lethabo la kgonthe le go thabiša batswadi ba ka go e na le go ba opiša hlogo!”
Phihlelo ya Hilton e hlatsela gore ditekanyetšo tša Beibele di bohlokwa le gore di na le matla a go fetola motho. (Baheberu 4:12) Anke re ahlaahleng tše dingwe tša ditekanyetšo tšeo, e lego potego, boitshwaro, go botega lenyalong le lerato—gomme re bone kamoo di ka humišago maphelo.
NA KE PUKU E ŠIILWEGO KE NAKO?
Ba bangwe ba re Beibele e šiilwe ke nako, e swana le puku ya tlhahlo ya khomphutha ya kgale. Eupša papišo e bjalo ga e kwagale e bile ke ya bofora. Ka ge dikhomphutha di fetoga, le dipuku tša tšona tša tlhahlo di šiiwa ke nako. Eupša tshekamelo ya batho ya tlhago ga e fetoge. Ka mohlala, lehono batho ba lebelela lerato le lehloyo, go botega le go se botege lenyalong, botho le go ba sehlogo ka tsela yeo bagologolo ba bona ba bego ba di lebelela ka yona. Ka gona ge go tliwa dilong tša motheo, “ga go selo se sefsa ka tlase ga letšatši.”—Mmoledi 1:9.
mailto:?body=Na Beibele e Bohlokwa Lehono?%0a%0ahttps%3A%2F%2Fwww.jw.org%2Ffinder%3Fdocid%3D102015042%26wtlocale%3DSE%26srcid=share⊂ject=Na Beibele e Bohlokwa Lehono?